**NIKADA NE BIH POGODILA KOLIKO JE LIJEPA HRVATSKA**

Hej, moje ime je Ema! Znam da mnogi od vas nisu čuli za mene. Ako ste u toj skupini, evo da se ukratko predstavim. Ja sam jedna sasvim obična djevojčica koja SADA voli svoj zavičaj. Nekoć ga nisam voljela, no jedno putovanje mi je u potpunosti promijenilo pogled na moj kraj. Sada ga neopisivo volim. No kako to obično biva, znatiželja mi nije dala mira. Zaželjela sam još malo istraživati, ali ovoga puta ne samo svoje Zagorje, nego cijelu Hrvatsku. Opet sam se zaputila na onaj svoj (dobro poznati) tavan. Došla sam do njegovoga samog kraja. Do onog dijela u koji se mnoga djeca ne bi usudila doći. Takozvani „mračni dio“ tavana. Tamo je bio stroj koji je izgledao kao neki veliki prsten. Uključila sam ga i odveo me daleko. Odveo me u predivni grad na moru. Nisam znala gdje se točno nalazim. Odjednom se začuo glas.

„Ema, opet si na putovanju, ali ovoga puta na puno većem i zanimljivijem. Tvoje putovanje trajat će tri dana - jedan dan za svaki dio Hrvatske. U svakom danu obići ćeš tri grada. Dobit ćeš pločicu s informacijama za taj određeni grad koji ćeš posjetiti. Naravno, ona stara pravila već znaš, portal će se otvoriti tek kada saznaš nešto novo o gradu koji ćeš posjetiti.“ rekao je glas i nestao negdje u daljini. Zajedno s njim nestala je i naprava.

Krenula sam u svoju avanturu. Prvi grad zapravo nije teško prepoznati. U pomoć stiže mali trag. Grad je na samom jugu Hrvatske, a okružuju ga zidine. Za one koji nisu shvatili, pričam o Dubrovniku. Dubrovnik je prvi grad moga putovanja. Iz pločice sam saznala da je Dubrovnik ime dobio po hrvatskoj šumi dubravi. Također godine 1979. grad Dubrovnik dodan je na UNESCO-ov popis Svjetske baštine. A sad, kada smo obavili onaj informativni dio, vrijeme je vidjeti zbog čega je Dubrovnik jedan od najposjećenijih gradova u Hrvatskoj. Prvo sam krenula razgledati, vjerojatno najpoznatiju, znamenitost Dubrovnika. Dubrovačke zidine. One su nešto stvarno posebno. Sama ta šetnja daje neki poseban osjećaj. Sjetiš se da upravo stojiš tamo gdje su prije skoro 30 godina stajali vojnici koji su branili Dubrovnik. Bilo je također divno promatrati to beskrajno, modro Jadransko more. Kada sam sišla sa zidina, odlučila sam prošetati Stradunom, kratko pozdraviti sv. Vlahu (zaštitnika Dubrovnika) i stati u obližnjem restoranu. Nakon što sam se dobro najela, otišla sam na ono što sam odgađala do samoga kraja. Ne bi se svi na ovo usudili, ali znala sam da će mi biti žao ako ne odem vidjeti Dubrovnik iz zraka. Za one koji nisu shvatili, mislim na dubrovačku žičaru. Taj doživljaj je stvarno nešto posebno, u početku te malo strah (pogotovo ako se bojiš visina), ali se definitivno isplati. Kada sam se spustila natrag u grad, pojavila se moja prijateljica, naprava. Odvela me u drugi *morski* grad. Ovoga puta na redu je bio Split. Ah, taj divan grad. Najveći je grad Dalmacije po broju stanovnika i drugi najveći grad u Hrvatskoj. Split je druga po veličini trgovačka te prva putnička luka. Prvo sam odlučila uživati u lijepom danu i malo prošetati dobro poznatom splitskom rivom. Bilo je toliko lijepo gledati sve te brodove i to ponosno Jadransko more. Kako je bio lijep dan, u daljini sam čak uspjela vidjeti Trogir. Kada sam šetala rivom, nisam mogla ne vidjeti sve one divne restorane iz kojih je dopirao božanstveni miris. Kako sam se u Dubrovniku do sita najela, više nisam mogla ništa obilno jesti, ali sladoledu ipak nisam uspjela odoljeti. Punoga trbuha odšetala sam do Dioklecijanove palače. To je antička palača cara Dioklecijana u Splitu. Oko 300. godine sagradio ju je rimski car Dioklecijan. Na pločici, koju sam dobila, pročitala sam da je car Dioklecijan bio doista zao vladar te je ubio dosta ljudi. Šetajući naišla sam na neki kip. Pogledala sam na pločicu i vidjela da je to kip Grgura Ninskog. Još dva takva kipa postoje u Hrvatskoj (u Varaždinu i Ninu), ali u Splitu je najveći. Protrljala sam mu palac i zaželjela želju. Opet me moja suputnica prebacila na, za danas, posljednju lokaciju. Sljedeći grad… Probajte pogoditi o kojem se gradu radi! Pružam malu pomoć… Evo, na mojoj trećoj kartici piše da je ovaj grad središte Zadarske županije, drugi je grad po broju stanovnika u Dalmaciji. Također, to je grad u kojem „more svira“, „ljudi pozdravljaju Sunce“. Mislim da ste sada pogodili! Radi se o Zadru. Jeste li znali da talijanski naziv za Zadar glasi Zara? (a i prodavaonicu isto imate u Zadru ;)). No dobro, krenimo u razgledavanje. Čujem da je more baš raspjevano ovih dana. Došla sam do Morskih orgulja. Čini mi se da je more stvarno raspjevano! To je bilo nešto stvarno posebno za čuti. Kada sam već bila na zadarskoj rivi, prošetala sam malo dalje do Pozdrava Suncu. Imala sam sreće što se bližila večer pa ću možda uspjeti vidjeti kako svijetli pozdrav Suncu. Dok sam čekala da padne mrak, odlučila sam prošetati Kalelargom do crkve sv. Donata. Ona je najvrjedniji spomenik predromaničkoga graditeljstva ranoga srednjeg vijeka (9. stoljeće) u Hrvatskoj i simbol grada Zadra, a zbog osebujnoga oblika jedna od najznačajnijih takve vrste u Europi. Napokon je pao taj mrak. Otrčala sam brzo natrag do rive. Definitivno se isplatilo čekati mrak. Taj je prizor bio divan! Pozdrav Suncu je zasjao kad god bi netko stao na njega kao mali plesni podij. Neki ljudi su čak i plesali na njemu.

„Bravo Ema, odradila si prvi dan svog puta. Moram napomenuti, jako uspješno“, hvalio me glas, „no to je tek prvi dan. Odmori se, sutra je na redu Gorska Hrvatska, Kvarner i Istra.“

Prenoćila sam u Zadru. Ujutro me dočekala naprava, koja me odvela u Gorsku Hrvatsku. Točnije u Gospić. On se nalazi u središnjem dijelu Like. Sjedište je Ličko-senjske županije, kao i Gospićko-senjske biskupije. Prvo sam odlučila posjetiti rodnu kuću našega najslavnijeg znanstvenika, Memorijalni centar Nikole Tesle u Smiljanu u kojem se nalazi rodna kuća svjetski poznatoga znanstvenika Nikole Tesle, replika objekta ispitne stanice iz Colorado Springsa, Teslina turbina u potoku Vagancu i prototip broda na daljinsko upravljanje koji je Tesla napravio 1898. Tamo je bilo jako zanimljivo. Vidjela sam i naučila puno novih i zanimljivih informacija. Nakon Memorijalnoga centra odlučila sam posjetiti Spomen-dom velikoga hrvatskog povjesničara, političara i ideologa dr. Ante Starčevića, oca domovine (1823. – 1896.) u mjestu Veliki Žitnik. Nedavno sam na satu povijesti učila o Anti Starčeviću, a sada sam dobro utemeljila gradivo. Moja pločica me dalje vodila do moje posljednje lokacije. Rizvan City, pustolovno-izletnički centar u podvelebitskom selu Rizvanuša, programi team buildinga, poticajni programi, šumski adrenalinski park. Moram priznati da mi je tamo bilo najzabavnije. Naravno, u početku me bilo strah, ali kada sam se opustila bilo je jako zabavno. Jako mi se svidjelo što je taj park jednim (i većim) dijelom smješten u šumi, pa je bilo i opuštajuće. Na moju žalost naprava me „istjerala“ iz parka i odvela me u Rijeku. Uzela sam svoju pločicu i krenula kamo me vodila. Rijeka je treći po veličini grad u Hrvatskoj te administrativno središte Primorsko-goranske županije. Sjećate li se kad sam vam rekla da je Split druga po redu teretna luka u Hrvatskoj? Rijeka je prva. Prošetala sam riječkom rivom. Tamo je bilo mnoštvo brodova. Kako je već prošlo pola dana, odlučila sam stati u jednom restoranu na rivi i nešto fino pojesti. Sve je bilo izvrsno! Najela sam se do sita (po običaju) i uživala u predivnom pogledu na more i brodove. Zatim sam prošetala Korzom. Korzo je glavni riječki trg i ulica. To je ujedno i najpopularnije riječko šetalište, pretpostavljam pogotovo damama, naime Korzo je pun prodavaonica. Jedan me se dio Korza posebno dojmio. To je bio Gradski toranj. Gradski je toranj jedan od simbola prepoznatljivosti Rijeke. Kroz svoju povijest služio je kao obična prohodna kula kroz koju se ulazilo u grad. Isticao se svojom visinom jer u srednjem vijeku nije bilo građevina koje su mu mogle po tom segmentu parirati. To je jedan jako lijep detalj. Na mojoj pločici pročitala sam naziv „Kosi toranj“ i više nisam bila sigurna, jesam li ja u Pisi ili Rijeci? Morala sam to pogledati. Došla sam do njega. To je stvarno bio kosi toranj u Rijeci! On se nalazi u Starom gradu i zapravo je riječ o zvoniku crkve Uznesenja Marijina. Svoj je nadimak stekao 1920. godine kada je pri mjerenjima ustanovljeno da je nagnut oko 40 centimetara. Malo sam ga gledala i u tom trenutku me naprava odnijela u sljedeći grad. Valjda se bojala da se toranj ne sruši na mene! Zadnji dan drugoga dana putovanja, provela sam u gradu koji „dijeli“ jednu znamenitost s Rimom. Ako niste shvatili, radi se o Puli. Pula je najveći grad Istarske županije, leži na jugozapadnom području istarskoga poluotoka u dobro zaštićenom zaljevu. Grad ima dugu tradiciju vinarstva, ribarstva, brodogradnje i turizma, a ujedno je i tranzitna luka. Pula je kulturni centar Istre još iz rimskoga doba. Prvo sam odlučila posjetiti, a što drugo nego Arenu, amfiteatar u Puli. Bacam oko na pločicu. Na njoj piše : „Gradnju Arene vjerojatno je započeo još car August, koji je vladao od 27. g. pr. Kr. do 14. g. po Kr. Današnji oblik dobila je tijekom vladavine Vespazijana, istog cara koji je zaslužan za izgradnju Koloseuma u Rimu.“ Arena je prelijepa. Kada sjediš gore u gledalištu i gledaš u središte arene, imaš osjećaj da si dio neke povijesne borbe. Imala sam osjećaj da čujem povike boraca i navijača. Odlučila sam otići u Arheološki muzej Istre. U muzeju sam vidjela izloške s prostora Istre iz razdoblja prapovijesti, preko antike do srednjeg vijeka. Tako se primjerice mogu vidjeti tisuće godina stari nakit, rimski novac, spomenici i posuđe, ranokršćanski mozaici i štošta drugo. Za kraj drugoga dana putovanja odlučila sam posjetiti crkvu i samostan sv. Franje. „Samostan sv. Franje izgrađen je početkom 13. stoljeća na mjestu starokršćanske bazilike. Prema nekim povijesnim zapisima, u tom je samostanu 1241. preminuo blaženi Oton, čiji se posmrtni ostatci još uvijek ondje čuvaju, a dan preminuća, 14. prosinca, obilježava se i danas.“ čitala sam s pločice. Obišla sam ga. I otišla se odmoriti. Sljedećega dana naprava me dočekala ispred hotela u kojem sam spavala. Odvela me u posljednje istraživanje.

„Ema, bliži se kraj još jednoj tvojoj avanturi, ostao je još jedan dan i tri grada koja ćeš posjetiti. Kao što si već mogla pretpostaviti zadnjeg dana putujemo u Nizinsku Hrvatsku. Ovo su pločice koje će ti biti potrebne. Sretno!“ rekao je glas i ponovno nestao.

Prvo sam odlučila obići grad heroja. Mislim da ste svi shvatili o kojem je gradu riječ. Vukovar je bio moja prva lokacija. Vukovar je najveća hrvatska riječna luka na Dunavu, u hrvatskom dijelu Srijema. On je i upravno, obrazovno, gospodarsko i kulturno središte Vukovarsko-srijemske županije. Prvo sam se uputila prema znamenitom vodotornju. Ta je građevina u Vukovaru simbol stradanja i otpora grada tijekom Domovinskoga rata. Kako je nedavno obnovljen, imala sam priliku i popeti se na njega. To sam i učinila! Penjući se, kroz glavu su mi prolazile lijepe i ružne misli. Prisjećala sam se svega što se dogodilo devedesetih da bismo danas imali slobodnu Hrvatsku. No dobro, to je tema za neku drugu priču. Prošetala sam do Memorijalnog groblja na kojem sam zapalila svijeću. Na posljetku sam posjetila dvorac Eltz. „ Dvorac Eltz je barokni dvorac smješten na obali Dunava u gradu Vukovaru. Dvorac je jedno od najznačajnijih djela barokno-klasicističke arhitekture kontinentalne Hrvatske. Od 1968. u dvorcu je smješten Gradski muzej Vukovar.“ čitala sam s pločice. U njemu je bilo dosta lijepo i poučno.

Opet me dočekala moja suputnica i odvela me u glavni grad naše republike. Naravno, mislim na Zagreb. Zagreb je glavni grad Republike Hrvatske i najveći grad u Hrvatskoj po broju stanovnika. Odlučila sam otići u katedralu. Katedrala Uznesenja Blažene Djevice Marije i svetih Stjepana i Ladislava ili Zagrebačka katedrala, najveća je hrvatska sakralna građevina i jedan od najvrjednijih spomenika hrvatske kulturne baštine. Prva je i najznačajnija gotička građevina Hrvatske. Do potresa i rušenja tornjeva bila je visoka 105 metara, ali sada je visoka 92 metra. Prošla sam kroz katedralu, a nakon nje sam odlučila prošetati Gornjim gradom. Pozdravila sam Mariju Jurić Zagorku i polako došla do Kamenitih vrata. To je najbolje očuvani spomenik staroga dijela Zagreba. Riječ je o zgradi oblikovanoj poput pravokutne kule s kolnim prolazom. Dio su obrambenog sustava zagrebačkog Gradeca i jedina su takva vrata koja postoje još i danas. Sagrađena su u 13. stoljeću, a svoj današnji oblik dobila su 1760. godine. U prolazu vrata smještena je kapela sa slikom Majke Božje od Kamenitih vrata, zaštitnice grada, prema slici koja je neokrnjena preživjela veliki požar 1731. godine. Pored barokne ograde oltara iz 18. stoljeća sačuvan je tipični srednjovjekovni dućan, pod boltom. Spustila sam se iz Gornjega grada i otišla na glavni trg grada Zagreba, Trg bana Josipa Jelačića. Otišla sam u obližnji restoran na ručak. Nakon toga pokupila me naprava i odvela u jedan meni dobro poznat grad. Odvela me u „glavni grad Zagorja“ (mog zavičaja). Za one koji ne znaju, odvela me u Krapinu. Krenula sam u obilazak grada Krapine. Prvo sam odlučila obići Stari grad. U njemu sam vidjela jedinu sačuvanu zgradu. Saznala sam da se u njoj nekada nalazila izložba "Hrvatski srednjevjekovni banski i saborski grad Krapina". „Također u Starom gradu se nekada davno nalazila jedna kapela u kojoj se 1405. godine za kralja Žigmunda Luksemburškog udala Barbara Celjska, poznatija kao Crna kraljica.“ rekla sam to bez pomoći pločice. Zatim sam otišla do rodne kuće Ljudevita Gaja u koju, čim sam ušla, kao da su i zidovi pjevušili budnicu, a toliko gramatike i pravopisa u životu nisam vidjela. Nakon kuće Ljudevita Gaja otišla sam do nalazišta pračovjeka i Muzeja krapinskih neandertalaca. U njemu je bilo jako zanimljivo. Imala sam osjećaj da sam pobjegla duboko u prošlost. Najviše su mi se svidjele voštane figure pračovjeka zbog kojih sam imala osjećaj kao da su oko mene pravi ljudi. Na kraju svog izleta po Krapini razgledala sam crkvu sv. Nikole. U njoj sam saznala da je sv. Nikola zaštitnik grada Krapine. Ponovno se pojavila naprava.

Vratila me na moj tavan. Jako sam se zabavila ovih tri dana. Bilo je zanimljivo, ali u isto vrijeme i poučno. Vratila sam se u svoju Donju Stubicu. Odlučila sam sjesti uz prozor i gledati kraj koji me okružuje. U tom trenutku nešto se u meni promijenilo. Dvorac Golubovec više nisu bile samo stoljetne zidine. Vidjela sam ono što prije nisam: njegovu povijest i stvarnu ljepotu. Odjednom sam iz daljine začula povike: "Buna traje!!" Pored mene se stvorio grof Tahy i legendarni Matija Gubec... Sve što sam u tom trenutku vidjela, već sam prije učila na satovima povijesti, svi su spomenuti događaji imali mjesto u mojoj glavi, ali danas su dobili posebno mjesto u mom srcu.

Tada sam shvatila da nisu samo sve one crkve, dvorci ili muzeji zaslužni za to što sam se provela kao nikad u životu, nego i sama prirodna ljepota moje domovine, njezina kulturna baština, njezini običaji i njezini ljudi! To je ono što ju čini posebnom i nezamjenjivom.

NIKADA NE BIH POGODILA KOLIKO JE LIJEPA HRVATSKA!!!

PUSTOLOVKA0404, 8.RAZRED